Κώστας Χατζής

Ο Κώστας Χατζής (13 Αυγούστου 1936) είναι Έλληνας τραγουδοποιός, με Ρομική καταγωγή. Είναι πολύ δημοφιλής λαϊκός κιθαρωδός και τραγουδοποιός. Είναι διάσημος κυρίως στην Ελλάδα και την Κύπρο, αλλά και στον απόδημο ελληνισμό.

Βιογραφία 
Ο Κώστας Χατζής γεννήθηκε στη Λειβαδιά της Βοιωτίας στις 13 Αυγούστου του 1936. Κατάγεται από οικογένεια τσιγγάνων μουσικών. Ο παππούς του Κώστας Καραγιάννης (από το γένος της μητέρας του) ήταν ένας από τους διασημότερους δημοτικούς κλαρινίστες της εποχής του στην Ελλάδα και ο πατέρας του Ευάγγελος Χατζής ήταν δεξιοτέχνης στο σαντούρι. Στα δεκαέξι του τραγουδούσε με τον πατέρα του σε γάμους, βαφτίσια και σε άλλες εκδηλώσεις.  Αυτή την περίοδο γράφει τα πρώτα του τραγούδια.

Το 1957, έπειτα από μεγάλο διάστημα περιοδειών στην ελληνική επικράτεια εγκαθίσταται στην Αθήνα. Έπειτα από πολλές στερήσεις αρχίζει να γίνεται ευρύτερα γνωστός και κάνει την πρώτη του εμφάνιση το 1961 στη Πλακιώτικη μπουάτ «Τιπούκειτος» του Μπουκουβάλα. Με το πέρασμα του χρόνου γίνεται περισσότερο γνωστός, παρουσιάζοντας και ηχογραφώντας δικά του τραγούδια, που τον ανέδειξαν σταδιακά σε φυσιογνωμία σύγχρονου τροβαδούρου με ιδιότυπη φωνή και προσωπικό ερμηνευτικό ύφος. Ο Χατζής τραγουδούσε μπαλάντες που συνήθως περιείχαν έντονη κοινωνική κριτική που τον καθιέρωσε στη συνείδηση του κόσμου.

Τρία χρόνια αργότερα, το 1963, ηχογράφησε τον πρώτο του δίσκο που περιέχει το τραγούδι του Μίμη Πλέσσα «Έφυγε η αγάπη μου». Στη συνέχεια εμφανίστηκε στη «μπουάτ του Γύφτου» με πολύ μεγάλη επιτυχία. Διετέλεσε από τους κυριότερους εκπροσώπους του μουσικού Νέου Κύματος, ενώ είχε πληθωρική συμμετοχή με αριθμό τραγουδιών του και σε δίσκους άλλων καλλιτεχνών. Διάσημοι συνθέτες της εποχής, όπως οι Μάνος Χατζιδάκις, Μίμης Πλέσσας, Μίκης Θεοδωράκης, Γιάννης Μαρκόπουλος και Σταύρος Ξαρχάκος, τον ανακαλύπτουν και του δίνουν να ερμηνεύσει τραγούδια, στα οποία προσδίδει τη δική του φυσιογνωμία. Σημαντική στιγμή είναι η συμμετοχή του στο δίσκο του Γιάννη Μαρκόπουλου «Το κορίτσι με το κορδελάκι» (Γκρεμισμένα σπίτια, κ.ά.) σε στίχους του Νότη Περγιάλη. Το 1968 κυκλοφορεί η πρώτη του ολοκληρωμένη δισκογραφική δουλειά με τίτλο «Αναγέννησις Αλόννησος» σε μουσική και ενορχήστρωση του ιδίου. Ακολουθούν αρκετές δουλειές του τα επόμενα χρόνια, όπου σε συνεργασία με κορυφαίους στιχουργούς χαρίζουν στο ελληνικό τραγούδι πολλές σημαντικές στιγμές. Με την πιο στενή συνεργάτιδά του, τη Σώτια Τσώτου, γράφουν τραγούδια όπως: «Ο Στρατής», «Δε βαριέσαι αδελφέ», «Κάτι τρέχει», «Τι σήμερα τι αύριο τι χθες», «Λεωφορείο ο κόσμος», «Νυχτώνει δόξα τω Θεώ», «Όλα ανάποδα τα βλέπει», «Η φωτογραφία», «Ένας Γερμανός και μια Εβραία», «Απ' το αεροπλάνο», «Μη μας περιφρονάς», «Ο κύριος κανείς», «Αν ερχόσουν», κ.ά.  

Μεταξύ πολλών άλλων εμφανίσεων εξαιρετικά επιτυχημένη αποδείχθηκε η συνύπαρξή του με τη Μαρινέλλα στην Πλακιώτικη μπουάτ «Σκορπιός» και στη πρεμιέρα τους στις 28 Μαρτίου 1976 παρουσίασαν το πρόγραμμα «Ρεσιτάλ» που περιείχε 50 τραγούδια του, τα περισσότερα σε στίχους της Σώτιας Τσώτου (Σύνορα η αγάπη δε γνωρίζει, Σπουδαίοι άνθρωποι αλλά, Η αγάπη όλα τα υπομένει, Δεν είμ' εγώ, Κι ύστερα, Σ' αγαπώ, Όλος ο κόσμος είσ' εσύ, Μονολογούμε, Πάρε με μαζί σου τσιγγάνε, Αμήν, Τρελός ή παλικάρι, κ.ά.). Η ζωντανή ηχογράφηση που προέκυψε κυκλοφόρησε σε τριπλό δίσκο το Πάσχα του ίδιου χρόνου και σημείωσε μεγάλη εμπορική επιτυχία φτάνοντας τις 500.000 πωλήσιες και αποτελεί μέχρι σήμερα έναν από τους δέκα πιο εμπορικούς δίσκους της ελληνικής δισκογραφίας. Με τη Μαρινέλλα συνεργάστηκαν αργότερα το 1980 με τον δίσκο «Ταμ - ταμ» (Μια χαμένη Κυριακή, Πάρε ένα κοχύλι απ' το Αιγαίο, Ζητείται φίλος, Δεν θέλω γράμμα, Το γυφτάκι, κ.ά.) και το 1987 με τον δίσκο «Συνάντηση» (Ιθάκη, Μας κόψαν το φως, Να 'ταν ο κόσμος μια κάλπη, Τα σ' αγαπώ σου ένα σωρό, κ.ά.).

Στο τέλος της δεκαετίας του 1970 ο Κώστας Χατζής επισκέπτεται την Αμερική για συναυλίες. Η φήμη του ως τραγουδιστή της ειρήνης έφτασε μέχρι το Λευκό Οίκο. Ο τότε Πρόεδρος Τζίμι Κάρτερ τον προσκάλεσε για να τον γνωρίσει και να τον συγχαρεί για το έργο του.

Στις 18 Οκτωβρίου του 2011 εμφανίστηκε στο Μέγαρο Μουσικής Αθηνών με τη μουσική παράσταση «Όταν κοιτάς από ψηλά», ερμηνεύοντας τραγούδια από την πολυετή καριέρα του. Μαζί του στη σκηνή εμφανίστηκαν η Μαρία Αλεξίου και η Αντωνία Χατζίδη.

Άλλα γνωστά τραγούδια του είναι: «Τα καρφιά», «Χάσαμε», «Αντίο, λοιπόν αντίο», «Να 'χαν όλοι οι άνθρωποι μια αγάπη όπως εγώ», «Θυμάμαι», «Καληνύχτα Μαργαρίτα», «Η γαλαρία», «Στάσου πού πας», «Είμαι ένας άνθρωπος απλός», «Το ταμ-ταμ», «Πάλι ύπνος δε με πιάνει», «Αρουραίοι της νύχτας», «Κι άλλο παιδί γεννήθηκε απόψε», «Και λεγόμαστε άνθρωποι», «Γέρνει ο ήλιος», «Η Γη ακόμα ζει», «Ραμόνα», «Η φωτογραφία», «Στο διεθνές το μαγαζί», «Περιστρεφόμαστε».

Προσωπική ζωή 
Νυμφεύθηκε τη Γερμανίδα Ούρσουλα φον Γιόρντις (Ursula von Jordis). Ο γιος τους Αλέξανδρος Χατζής ασχολείται επαγγελματικά με τη μουσική, ενώ συμμετέχει σε συναυλίες μαζί με τον πατέρα του, Κώστα Χατζή. Η δεύτερη σύζυγός του είναι η Αντωνία Χατζίδη. Έχει έξι παιδιά από τους δύο γάμους . Είναι Μάρτυρας του Ιεχωβά.

Δισκογραφία

1964: Γιάννης Μαρκόπουλος - Το κορίτσι με το κορδελάκι (Συμμετοχή)
1966: Ο Κώστας Χατζής τραγουδά Μίκη Θεοδωράκη
1966: Ο Κώστας Χατζής παίζει και τραγουδά μαζί σας
1966: Ο Κώστας Χατζής τραγουδά Θεοδωράκη, Χατζιδάκι, Μαρκόπουλο
1968: Κώστας Χατζής - Αναγέννησις Αλόννησος
1969: Κώστας Χατζής - Στις γειτονιές του κόσμου
1970: Ο Κώστας Χατζής τραγουδά Κώστα Χατζή
1971: Γιώργος Κατσαρός & Πυθαγόρας - Ένα καράβι γεμάτο τραγούδια (Συμμετοχή με Μαρινέλλα και Φίλιππο Νικολάου)
1972: Μια βραδιά στου Κώστα Χατζή
1972: Κώστας Χατζής - Πέτρα και φως
1972: Κώστας Χατζής
1973: Κώστας Χατζής - Ουαί
1974: Κώστας Χατζής - Ο γιος της άνοιξης
1975: Κώστας Χατζής - Δεκατρία τραγούδια
1976: Μαρινέλλα & Κώστας Χατζής - Ρεσιτάλ
1977: Κώστας Χατζής - Ανθρώπινα συστήματα
1977: Ο Κώστας Χατζής παρουσιάζει τους Λουκά Μιχαλόπουλο και Κώστα Καραγιάννη
1977: Ελπίδα - Δάκης στου Κώστα Χατζή
1979: Θυμηθείτε μαζί μου (18 χρόνια Κώστας Χατζής)
1980: Μαρινέλλα & Κώστας Χατζής - Το Ταμ-ταμ
1983: Κώστας Χατζής - Τα στίγματα του καιρού
1983: Η Ελπίδα τραγουδά Κώστα Χατζή με λόγια απλά 
1984: Κώστας Χατζής - Νταουλιέρικα (Συμμετέχει η Σούλα Μαρκίζη)
1984: Ο Κώστας Χατζής ζωντανά στον Ορφέα (Με Ελπίδα και Άντρη Κωνσταντίνου)
1985: Μαρινέλλα - Η αγάπη μας (Συμμετοχή στο "Είσαι παντού και πουθενά")
1985: Αλέξης Παπαδημητρίου & Φίλιππος Νικολάου - Για τα παιδιά (Συμμετοχή με άλλους 24 καλλιτέχνες)
1987: Μαρινέλλα & Κώστας Χατζής - Συνάντηση
1989: Κώστας Χατζής - '89
1990: Κώστας Χατζής - Σε 4/4
1990: Κώστας Χατζής - ROM αγάπη μου
1991: Η Αλεξίου τραγουδάει Χατζή (Συμμετοχή)
1991: Κώστας Χατζής - Ώρα μηδέν (4 τραγούδια για την ειρήνη)
1994: Κώστας Χατζής - Μουσική ιεροσυλία
1994: Ο Αλέξανδρος τραγουδά Κώστα Χατζή (Συμμετοχή)
1995: 30 χρόνια Κώστας Χατζής I & II
1995: Κώστας Χατζής - Τραγούδια για φίλους
1995: Κώστας Χατζής - Τα πρώτα μου τραγούδια
1996: Κώστας Χατζής - Εικόνες του σήμερα
1996: Κώστας Χατζής - Μια βραδιά στον τόπο που γεννήθηκα
1997: Μαρινέλλα & Κώστας Χατζής - Ρεσιτάλ για δυο
1998: Κώστας Χατζής - Τα βράδια που ονειρεύονται οι τσιγγάνοι 
2000: Κώστας Χατζής - Χωρίς εσένα
2000: Κώστας Χατζής - Στιγμές μοναξιάς
2002: Μίμης Πλέσσας - Ιωβηλαίον (Συμμετοχή)
2004: Αντώνης Ρέμος - Live (Συμμετοχή)
2005: Κώστας Χατζής - Live 1965 - 1979
2007: Κώστας Χατζής - Μεγάλες επιτυχίες 
2007: Ανθολογία 1961 - 2006 (45 χρόνια Κώστας Χατζής) 
2008: Κώστας Χατζής
2009: Κώστας Χατζής & Julie Massino & Αλέξανδρος Χατζής - Αντιθέσεις

Παραπομπές

Εξωτερικοί σύνδεσμοι
 Ιστοσ. Music Heaven, Κώστας Χατζής
 Ιστοσ. Αλέξανδρου Χατζή, Κώστας Χατζής

Ψηφιακό αρχείο ΕΡΤ
 

Ρομά στην Ελλάδα
Έλληνες τραγουδοποιοί
Έλληνες άνδρες τραγουδιστές
Έλληνες συνθέτες